Document ID: 32014D0955

A BIZOTTSÁG HATÁROZATA
(2014. december 18.)
a hulladékjegyzékről szóló 2000/532/EK határozatnak a 2008/98/EK európai parlamenti és tanácsi irányelvvel összhangban történő módosításáról
(EGT-vonatkozású szöveg)
(2014/955/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a hulladékokról és egyes irányelvek hatályon kívül helyezéséről szóló, 2008. november 19-i 2008/98/EK európai parlamenti és tanácsi irányelvre (1) és különösen annak 7. cikke (1) bekezdésére,
mivel:
(1)
A 94/904/EK tanácsi határozat (2) létrehozta a veszélyes hulladékok uniós jegyzékét (a továbbiakban: hulladékjegyzék); a határozatot később felváltotta a 2000/532/EK bizottsági határozat (3).
(2)
A 2008/98/EK irányelv értelmében az anyagokat a 67/548/EGK tanácsi irányelv (4) VI. melléklete szerinti kritériumok alapján kell jellemezni a H 4, H 5, H 6, H 7, H 8, H 10, H 11 és H 14 jelű veszélyességi tulajdonságokkal.
(3)
A tudományos és műszaki haladás figyelembevétele érdekében a 67/548/EGK tanácsi irányelvet 2015. június 1-jei hatállyal felváltja az 1272/2008/EK európai parlamenti és tanácsi rendelet (5). Ettől eltérve, 2017. június 1-jéig a 67/548/EGK irányelv továbbra is alkalmazható egyes olyan keverékekre, amelyeket az 1999/45/EK európai parlamenti és tanácsi irányelv (6) szerint osztályoztak, címkéztek és csomagoltak, és 2015. június 1. előtt már forgalomba hoztak.
(4)
A veszélyes anyagként való besorolásra vonatkozó, a 2000/532/EK határozatban szereplő követelményeket a H 3-tól a H 8-ig terjedő, továbbá a H 10 és H 11 jelű veszélyességi tulajdonságok tekintetében a tudományos és műszaki haladás figyelembevétele érdekében módosítani kell, és szükség szerint hozzá kell igazítani a vegyi anyagokról szóló új jogszabályokhoz. A szóban forgó követelmények szerepelnek a 2008/98/EK irányelv III. mellékletében.
(5)
A hulladékjegyzékről szóló 2000/532/EK határozat mellékletét módosítani kell, hogy összhangba kerüljön az 1272/2008/EK rendeletben használt terminológiával. Ha vizsgálat eredménye alapján rendelnek veszélyességi tulajdonságokat egy anyaghoz, akkor helyénvaló utalni a 440/2008/EK bizottsági rendeletre (7) vagy más nemzetközileg elismert vizsgálati módszerekre és iránymutatásokra.
(6)
A 2008/98/EK irányelv III. melléklete pontosan meghatározza a hulladék veszélyességét eredményező tulajdonságokat. Ezért a 2000/532/EK határozat 2. cikkében szereplő azon tulajdonságok, amelyek megléte esetén a hulladék a H 3-tól a H 8-ig terjedő, továbbá a H 10 és H 11 jelű veszélyességi tulajdonságokkal írható le, feleslegessé váltak.
(7)
A 2000/532/EK határozat 3. cikkében szereplő követelményeket a 2008/98/EK irányelv 7. cikkének (2) és (3) bekezdése is tartalmazza. Így az említett két cikk feleslegessé vált.
(8)
Az e határozatban előírt intézkedések összhangban vannak a 2008/98/EK irányelv 39. cikkében említett bizottság véleményével,
ELFOGADTA EZT A HATÁROZATOT:
1. cikk
A 2000/532/EK határozat a következőképpen módosul:
1.
A 2. és a 3. cikket el kell hagyni.
2.
A melléklet helyébe e határozat melléklete lép.
2. cikk
Ez a határozat az Európai Unió Hivatalos Lapjában való kihirdetését követő huszadik napon lép hatályba.
Ezt a határozatot 2015. június 1-jétől kell alkalmazni.
Kelt Brüsszelben, 2014. december 18-án.

Labels: 12
7
20